說學送句輔元赴普慈
作者：呂陶
朝代：宋

paragraphs: 六經聖人心，言以寓微意。
著示萬世教，大略歸簡易。
先儒事研覃，傳注發奥秘。
其間豈無失，十數纔一二。
沿波而討源，自可見極致。
學者不務此，紛紛競非是。
所得方一毫，已謂盡千里。
譬如就寸管，窺覘九清位。
又如持小蠡，測度巨浸水。
近年經術興，衆說尤鼎沸。
或沿老佛解，或取鬼神議。
或以對偶求，或用點畫治。
往往勤萬言，區區釋數字。
茫昧超洪荒，高闊等天地。
幽欲根死生，明欲混愚智。
五常孰爲常，百氏孰爲氏。
古今名家學，一旦盡委棄。
老生分退縮，鉗口深有畏。
晚輩互馳騁，鋭力不少避。
兹事繫風化，賢者慎措置。
吾鄉句夫子，天禀最純粹。
事親存至行，執卷考精理。
平生耽道腴，大嚼得鼎味。
使之典胄席，琢玉成貴器。
不爾坐泮宫，好音變惡類。
頭白顔已蒼，猶從一麾寄。
普慈實名郡，良俗先禮義。
斯文久磨淬，浮筆恥誦記。
有心欲聞韶，作樂慮惉懘。
有道欲適遠，驅車患軒輊。
兹焉遇儒師，于學有統帥。
公若舜權舉，明若軒鑑視。
珍若太羮飽，快若醇酎醉。
詩書文翁治，教育孟軻志。
雖則憩甘棠，清風似槐市。